12.		Návrh plnoletého dieťaťa na určenie výživného
			(§ 62 Zákona o rodine)
Okresnému súdu
Revúca
V Revúcej, dňa 12. 3. 2022
Návrh
Navrhovateľa:	Jozef Holub, nar. 11. 5. 2000, bytom Hradská 2, Jelšava, štátny občan SR, študent 2. ročníka Právnickej fakulty UPJŠ v Košiciach, tel.: 0900 123456, e-mail: jozef.holub@xyz.sk
za účasti rodičov navrhovateľa
1)	Peter Holub, nar. 11. 6. 1960, bytom Horná 1, Jelšava, štátny občan SR, tel: 0900 456789, zamestnaný v Agroproduct Jelšava, k.s., Mládeže 18, Jelšava, IČO: 12 365 478, 
2)	Annamária Holubová, nar. 28. 3. 1963, bytom Horná 1, Jelšava, tel: 0900 589 654, štátny občan SR, zamestnaná na Mestskom úrade v Jelšave.
o určenie výživného pre plnoleté dieťa
I.
Som študentom 2. ročníka Právnickej fakulty UPJŠ v Košiciach, o čom predkladám potvrdenie o návšteve školy. Mojimi rodičmi sú Peter Holub, nar. 11. 6. 1960 a Annamária Holubová, nar. 28. 3. 1963, čo preukazujem mojim rodným listom.
Po osobných nezhodách s rodičmi som sa odsťahoval v máji roku 2018 od rodičov a v súčasnosti bývam pri svojej starej mame Klotilde Holubovej, nar. 11. 1. 1930, bytom Hradská 2, Jelšava, pričom svoje potreby súvisiace so štúdiom (cestovné, ubytovanie, nákup literatúry a podobne) riešim formou študentských brigád a moja stará mama ma taktiež finančne podporuje. Rodičia ma finančne nepodporujú, keď som ich o to žiadal uviedli, že keďže som sa chcel od nich osamostatniť, mám si vystačiť s tým, čo si sám zarobím.
Náklady súvisiace so štúdiom sa neustále zvyšujú a nestačí mi ani občasný príjem z brigád, ktorý predstavuje cca 200 € mesačne, ani pomoc starej mamy, ktorá mi na štúdium zo starobného dôchodku prispieva sumou cca 100 € mesačne. Iné príjmy nemám.
Náklady súvisiace s ubytovaním v študentskom internáte predstavujú mesačne 100 €, stravné 150 €, cestovné 60 € a náklady na učebné pomôcky približne 20 € mesačne, náklady na hygienické potreby približne 15 € mesačne.
Dôkazy:
–	Výsluch účastníkov
–	Rodný list navrhovateľa
–	Potvrdenie o návšteve vysokej školy
–	Doklady o nákladoch súvisiacich so štúdiom
II.
Obidvaja moji rodičia sú zamestnaní a ich možnosti a schopnosti umožňujú prispievať výživným na mňa ako ich jediné dieťa. Moji rodičia žiadnu inú vyživovaciu povinnosť nemajú, a keďže nie sú ochotní mi prispievať dobrovoľne, žiadam týmto súd, aby vydal nasledovný
rozsudok:
Peter Holub, nar. 11. 6. 1960 je povinný prispievať na výživu navrhovateľa Jozefa Holuba, nar. 11. 5. 2000 sumou 50 € mesačne, vždy do 15. dňa v mesiaci vopred, počnúc dňom 1. 4. 2022.
Annamária Holubová, nar. 28. 3. 1963 je povinná prispievať na výživu navrhovateľa Jozefa Holuba, nar. 11. 5. 2000 sumou 40 € mesačne, vždy do 15. dňa v mesiaci vopred, počnúc dňom 1. 4. 2022.
Žiaden z účastníkov nemá právo na náhradu trov konania.
Jozef Holub
Poznámky k vzoru
Plnenie vyživovacej povinnosti rodičov k deťom je ich zákonná povinnosť, ktorá trvá do času, kým deti nie sú schopné samé sa živiť. 
Obaja rodičia prispievajú na výživu svojich detí podľa svojich schopností, možností a majetkových pomerov. Dieťa má právo podieľať sa na životnej úrovni rodičov. Výživné má prednosť pred inými výdavkami rodičov. Pri skúmaní schopností, možností a majetkových pomerov povinného rodiča súd neberie do úvahy výdavky povinného rodiča, ktoré nie je nevyhnutné vynaložiť.
Celé konanie je oslobodené od súdnych poplatkov, pričom na konanie vo veciach výživného plnoletých osôb a iných obdobných nárokov je miestne príslušný všeobecný súd navrhovateľa, či už sa návrh týka určenia výživného alebo zmeny výšky výživného, prípadne zrušenia vyživovacej povinnosti (§ 154 Civilného mimosporového poriadku).